L 191/2
LV
Eiropas Savienības Oficiālais Vēstnesis
28.7.2023.
(3)
Ir arī jāatjaunina Savienības tiesību akti bateriju atkritumu apsaimniekošanas jomā un jāveic pasākumi vides un cilvēku veselības aizsardzībai, novēršot vai samazinot atkritumu rašanās un apsaimniekošanas negatīvo ietekmi, samazinot resursu izmantošanas ietekmi un uzlabojot resursefektivitāti.
Šādi pasākumi ir ļoti būtiski pārejai uz klimatneitrālu aprites ekonomiku un vidi, kas brīva no toksikantiem, un Savienības ilgtermiņa konkurētspējas un stratēģiskās autonomijas nodrošināšanai.
Tie var radīt nozīmīgas ekonomiskās iespējas, palielinot sinerģijas starp aprites ekonomiku un enerģētikas, klimata, transporta, rūpniecības un pētniecības politiku, kā arī aizsargājot vidi un samazinot siltumnīcefekta gāzu emisijas.
(4)
Eiropas Parlamenta un Padomes Direktīva 2006/66/EK (3) ir uzlabojusi bateriju vidisko sniegumu un noteikusi dažus kopīgus noteikumus un pienākumus ekonomikas operatoriem, jo īpaši ar saskaņotiem noteikumiem par smago metālu saturu un bateriju marķēšanu, kā arī noteikumiem un mērķrādītājiem visu bateriju atkritumu apsaimniekošanai, pamatojoties uz ražotāja paplašinātu atbildību.
(5)
Komisijas 2019. gadā iesniegtie ziņojumi par Direktīvas 2006/66/EK īstenošanu, ietekmi un izvērtējumu atklāja ne tikai sasniegumus, bet arī minētās direktīvas trūkumus, jo īpaši apstākļos, kad pašos pamatos ir mainījusies bateriju stratēģiskā nozīmība un pieaugusi to izmantošana.
(6)
Komisijas 2018. gada 17. maija paziņojumā “Eiropa kustībā – ilgtspējīga mobilitāte Eiropai: droša, satīklota un tīra” ir ietverts stratēģiskais rīcības plāns par baterijām.
Minētajā rīcības plānā ir izklāstīti pasākumi, ar ko atbalsta centienus veidot bateriju vērtības ķēdi Eiropā, kas aptver izejmateriālu ieguvi, ilgtspējīgu sagādi un pārstrādi, ilgtspējīgus bateriju materiālus, elementu izgatavošanu, kā arī bateriju atkalizmantošanu un reciklēšanu.
(7)
Eiropas zaļajā kursā Komisija apliecināja savu apņemšanos īstenot stratēģisko rīcības plānu par baterijām un norādīja, ka tā ierosinās tiesību aktus, ar ko tiks nodrošināta droša, apritē saskaņota un ilgtspējīga bateriju vērtības ķēde attiecībā uz visām baterijām, tostarp tām, ar ko apgādā augošo elektrotransportl īdzekļu tirgu.
(8)
Padome 2019. gada 4. oktobra secinājumos “Pilnīgāka aprite – pāreja uz ilgtspējīgu sabiedrību” cita starpā aicināja īstenot saskaņotu politiku, kas atbalsta tādu tehnoloģiju izstrādi, ar kurām uzlabo akumulatoru ilgtspēju un apritīgumu, lai papildinātu pāreju uz elektromobilitāti.
Turklāt Padome aicināja steidzami pārskatīt Direktīvu 2006/66/EK, un šajā pārskatīšanā būtu jāiekļauj visi attiecīgie bateriju materiāli un jo īpaši jāapsver konkrētas prasības attiecībā uz litiju un kobaltu, kā arī mehānisms, kas ļautu pielāgot minēto direktīvu bateriju tehnoloģiju turpmākām izmaiņām.
(9)
Komisijas 2020. gada 11. marta paziņojumā “Jauns aprites ekonomikas rīcības plāns – par tīrāku un konkurēt­ spējīgāku Eiropu” norādīts, ka priekšlikums par bateriju jaunu tiesisko regulējumu aptvers noteikumus par reciklēta materiāla saturu un pasākumus, ar ko uzlabo visu bateriju savākšanas un reciklēšanas rādītājus, lai nodrošinātu vērtīgu materiālu atgūšanu un sniegtu norādes patērētājiem; tāpat tajā būs apskatīts, kā pakāpeniski izbeigt atkārtoti neuzlādējamu bateriju izmantošanu gadījumos, kad ir pieejamas alternatīvas.
Turklāt ir norādīts, ka tiks apsvērtas ilgtspējas un caurredzamības prasības, ņemot vērā bateriju un akumulatoru ražošanas oglekļa pēdu, izejvielu ētisku sagādi un piegādes drošību, lai veicinātu bateriju atkalizmantošanu, pārprofilēšanu un reciklēšanu.
(10)
Lai būtu iespējams aptvert visu Savienības tirgū laisto bateriju pilnu aprites ciklu, ir jāizveido saskaņotas prasības produktiem un tirgvedībai, tostarp atbilstības novērtēšanas procedūras, kā arī prasības, kas pilnā mērā attiecas uz bateriju darbmūža beigu posmu.
Prasības, kas attiecas uz darbmūža beigu posmu, ir nepieciešamas tāpēc, lai risinātu bateriju izraisīto ietekmi uz vidi un jo īpaši, lai atbalstītu bateriju atkritumu reciklēšanas tirgu un no baterijām atgūto otrreizējo izejmateriālu tirgu veidošanos.
Lai sasniegtu iecerētos mērķus – vienā juridiskā instru­ mentā pievērsties visam baterijas aprites ciklam, vienlaikus nepieļaujot šķēršļus tirdzniecībai un konkurences izkropļojumus, kā arī saglabājot iekšējā tirgus integritāti –, noteikumiem par baterijām izvirzītajām prasībām vajadzētu būt vienveidīgi piemērojamiem visiem ekonomikas operatoriem visā Savienībā, un nevajadzētu būt iespējai dalībvalstīs tos īstenot atšķirīgi.
Tāpēc Direktīva 2006/66/EK būtu jāaizstāj ar regulu.
(3) Eiropas Parlamenta un Padomes Direktīva 2006/66/EK (2006. gada 6. septembris) par baterijām un akumulatoriem, un bateriju un akumulatoru atkritumiem un ar ko atceļ Direktīvu 91/157/EEK (OV L 266, 26.9.2006., 1. lpp.).